text: X I.
  Per legem foeminae ac ex his orti, aut proximorum nomine nunquam comprehenduntur, perpetuo exclusae; aut post masculos extinctos demum admittuntur. Est enim duplex Linealis Successio. Alia quae Cognatica dicitur; in qua foeminae aut foeminis nati in eadem linea non arcentur ab imperio, sed admittuntur, sic tamen ut maribus & ex his natis postponantur; & tum demum regressus ad eas sit, ubi propiores aut pares caetera mares, aut ex maribus nati defecêre. Alia Agnatica; quae est successio duntaxat marium ex maribus, foeminis ac ex his natis in adeundo imperio nunquam agnitis quarum haec prae ista commendanda nobis videtur, cum per hanc fiat, ut exteris ac alienis, in quorum torum identidem filiae principum innubunt, aditus ad rerum fastigium sit praeclusus.